作者:貫雲石
標題:雙調・壽陽曲
內容:擔春盛，問酒家，綠楊陰似開圖畫。下鞦韆玉容強似花，汗溶溶透入羅帕。松杉翠，茉莉香，步迴廊老仙策杖。月明中晚風寶殿涼，玉池深藕花千丈。魚吹浪，雁落沙，倚吳山翠屏高掛。看江潮鼓聲千萬家，卷朱簾玉人如畫。新詩句，濁酒壺，野人閒不知春去。家童柳邊閒釣魚，趁殘紅滿江鷗鷺。新秋至，人乍別，順長江水流殘月。悠悠畫船東去也，這思量起頭兒一夜。